Jim Fouché

Jacobus Johannes (Jim) Fouché (Wepener, 6 Junie 1898 - Kaapstad, 23 September 1980) was die tweede staatspresident van Suid-Afrika, van 1968 tot 1975.

Fouché is gebore op Wepener in die Oranje-Vrystaat en was 'n suksesvolle boer. Hy was 'n stoere republikein en jare lange lid van die Nasionale Party.

Fouché het van 1954 tot 1959 as administrateur van die Oranje-Vrystaat in die Unie van Suid-Afrika gedien en is tot die kabinet bevorder toe hy in 1959 as minister van verdediging aangestel is. In 1966 het hy minister van landboutegniese dienste geword en van waterwese tot 1968. Hy is tot staatspresident verkies in die plek van dr. Eben Dönges, wat tevore verkies is, maar gesterf het voor hy die amp kon aanvaar. Hy het in die rol as seremoniële staatshoof gedien van 1968 tot 1975. Hy was die enigste staatspresident wat sy volle sewe jaar ampstermyn, wat voor 1984 gegeld het, voltooi het.

Fouché is met Letta McDonald getroud en hulle het 'n seun gehad, dr. Jacobus Johannes (Bux) Fouché, wat getrou het met Coreen Louw. Bux Fouché het as ambassadeur gedien in Den Haag, Nederland van 1965 - 1968. Hy is oorlede op 2 Oktober 1982, en laat sy vrou en twee seuns agter, Jacobus Johannes (Jimmy) Fouché en Jacobus Adriaan Louw (Koos) Fouché.

Jacobus Johannes (Jimmy) Fouché was getroud met Elsabé van Veen, en hulle kry drie kinders: Hanneline Fouché, Coreen Fouché en Bux Fouché. Jacobus Adriaan Louw (Koos) Fouché trou met Edé Janse van Rensburg en kry twee kinders: Jeanne Fouché en Jacobus Johannes (James) Fouché, 'n dokter in Utrecht, Nederland.

Staatspresidente van Suid-Afrika
Suid-Afrikaanse ministers van verdediging
Geboortes in 1898
Sterftes in 1980
Afrikaners